**Baibas Brices muzikāli ritmiskais piedāvājums**

**pavasarim lietošanai bērnu dienas ritā**

**Kāpēc?** Lai pievērstu grupu skolotāju uzmanību, aktualizētu muzikālās darbības nepieciešamību tieši grupas vidē, bērnu ikdienā.

**Kāpēc to vajag?** Lai veicinātu bērnu psihisko procesu un vārdu krājuma, emocionālo procesu un muzikalitātes attīstību.

**Kur un kad šo materiālu lietot?** Grupas ikdienā dažādos dienas rita brīžos.

**Ejam staigāt!**

*B.Brice*

Hei, sveicinu es tevi, *viens pret otru sit plaukstas kā “Plaukstiņpolkā”*

Un saku “labu dien!”

Hei, sveicinu es tevi,

Un saku “labu dien!”

1. Mēs kopā ejam staigāt, un rokas sadodam (2x) *iet līču loču, sadodot rokas*

 *kā paši vēlas (dažādi satvērieni)*

Hei, sveicinu es tevi, *viens pret otru sit plaukstas kā “Plaukstiņpolkā”*

Un saku “labu dien!”

Hei, sveicinu es tevi,

Un saku “labu dien!”

1. Mēs kopā staigāt ejam pa šauru taciņu (2x) *iet līču loču pa telpu, ar sāniem*

 *(vai mugurām viens pie otra piespiedušies)*

Hei, sveicinu es tevi, *viens pret otru sit plaukstas kā “Plaukstiņpolkā”*

Un saku “labu dien!”

Hei, sveicinu es tevi,

Un saku “labu dien!”

1. Mēs kopā staigāt ejam pa platu celiņu (2x) *iet sadotām, izstieptām rokām,*

 *cenšoties nesaskarties ar pretimnācējiem*

 *(tad pietupstas, paceļas pirkstgalos,bet rokas nenolaiž)*

* *Katra panta beigās maina pāri – aicina to bērnu, kurš vistuvāk.*

**Īkšķi zīmē**

**Nepieciešams:** skaņu ieraksts pēc skolotāja izvēles.

**Rotaļas norise:** bērni nostājas izklaidus tā, lai varētu redzēt skolotāju. Skolotājs, skanot mūzikai, veic ar pret sevi) vērstiem īkšķiem gaisa zīmējumus. (Pēc tam kustību atkārto, īkšķus pavēršot uz āru). Vispirms kustības 4x veic ar vienu, pēc tam tikpat ilgi – ar otru roku. Iepauzējot uzdod bērniem jautājumu: ko mēs zīmējām? (saulīti, viļņus, riņķi, burtu, ciparu, etc.)

**Roku balets „Asniņi”**

**Nepieciešams:** skaņu ieraksts - F.Šopēna „Prelūdija” (op. 28., nr.7., A mažorā)

**Rotaļas norise**: pirms uzsākt rotaļu, skolotājs kopā ar bērniem noskatās video sižetu, kurā paātrinājumā redzams, kā no sēkliņas vai sīpola aug un plaukst puķes. Bērni izvietojas izklaidus telpā uz grīdas, sakrustojot sev priekšā kājas „skroderpozā”. Skanot mūzikai, ar roku kustībām attēlo, kā puķes sīpols vai sēkliņa zem zemes izdzen saknītes, tad asniņu, zieda kātiņu un veido pašu ziedu.

**Mazā sēkliņa**

B.Brice

Sīku, mazu sēkliņu iestādām *kreisā roka dūrē kā “puķu podiņš” –*

 *tajā paslēpts kaprona lakatiņš; ar labo roku “ieliek sēkliņu”*

Plik, plak, zemīti piespiežam; *ar labo roku paplikšķina par kreisās rokas dūres virspusi*

Ūdentiņu lejkannā ielejam, *labā roka dūrē ar izstieptu īkšķi – “lejkanna”*

Mazo sēkliņu aplaistām. *“aplej sēkliņu”*

Silti saules stariņi sasilda to *izpleš labās rokas pirkstus virs kreisās rokas kā saules starus*

Puķes mazo asniņu apmīļo. *paceļ kreisās rokas īkšķi*

Puķe plaucē ziedu – pasmaržo*, ar abām plaukstām aptver paslēpto lakatiņu,*

 *lēnām atver sakļautās plaukstas*

Puķes skaisto ziedu apbrīno! *paceļ rokas virs galvas ar “izplaukušo ziedu”*

**Mežā**

Bērni nostājas izklaidus telpā, aizver acis. Skolotājs klusi staigā starp bērniem un dzied m3 intervālā: „Ū-ū, Ieva, atsaucies!” Nosauktais bērns dzied: ”Ū-ū! Ū-ū!” sasauksmi var turpināt skolotājs, jeb katrs no nosauktajiem bērniem, pēc „ķēdītes” principa, dziedot „modina” kādu citu bērnu.

**Skanošais mežs un vējš**

**Nepieciešams:**

* šifona lakati;
* skaņu rīki (svilpaunieki, ūdens lakstīgalas, guiro, etc.)

**Rotaļas norise:** rotaļas gaitā bērni – “koki”- nostājas telpā izklaidus, katrm rokā kāds skaņu rīks, ar kuriem atveidot putnu balsis. Viens vai daži no bērniem – “vējš”- ar šifona lakatiņiem viegliem solīšiem šurpu – turpu skrien starp stāvošajiem bērniem. Kuram no “kokiem” vējš pieskāries ar lakatiņu, tajā “iedziedas putniņš”.

**Pavasaris un ziema**

**Nepieciešams:** maisiņš ar krāsainiem kamoliņiem vai pogām

**Rotaļas norise:** Bērni stāv aplī un skandējot dzejoli, viens otram pasniedz pa apli maisiņu. Kuram maisiņš paliek rokās skaitāmpanta noslēgumā, tas paņem no maisiņa vienu kamolīti un, ņemot vērā tā krāsu, pabeidz skaitāmpantu pēc savas ieceres.

*Ziema kāva pavasari*

*Ar sudraba zobentiņu;*

*Pavasaris gainījās*

*Ar……..(*zilajiem vizbuļiem, melniem kurmju rakumiem, pelēkām peļķītēm, baltajiem ziediņiem, saulītes stariņiem, sārtajām tulpītēm…).

**Meža māte putnus sauca**

*Latviešu tautas dziesma*

Meža māte putnus sauca: ū-ā-ū!

Kalniņāi stāvēdama: ū-ā–ū!

Sloka Grieta, irbe Maija – ū-ā-ū!

Krauklis Juris, sīlis Ancis, ū-ā-ū!

Paipaliņa Madaliņa – ū–ā- ū!

Rubenītis Bērtulītis – ū-ā–ū!

***Darbošanās variācijas:***

* *Skandē, pavadot ar SŽ ostinato*
* *Skandē melodiski, uz viena toņa; pie ū – ā- ū izdzied m3 (“dzeguzes” motīvs)*
* *Dalās divās grupās – vieni skandē, otri ar ū-ā-ū atsaucas*

**Putnu dziesmas**

*Latviešu tautas dziesma*

Visi putni skaisti dzied, *pirms skandēšanas un pēc pirmās rindiņas spēlē svilpaunieki*

Dzenis vien nedziedāja: *pēc teksta spēlē* *guiro*

Kāda joda tas dziedās – *pēc teksta spēlē* *bundziņas vai tamburīns*

Prauli vien vēderā!  *pēc teksta spēlē guiro*

**Cīrulis**

*Latviešu tautas skaitāmpants*

Kritīs, kritīs, *izveido “cīruli”-* *sakrusto abu roku delnas kā spārnus, kustina runas ritmā*

Kritīs, kritīs,

Drīz, drīz, *“lidina cīruli”- roku kustības plūstošas, no augšas uz leju, no lejas uz augšu*

Paklāj kažociņu, *imitē kustības, kā izklājot kažociņu*

Paklāj kažociņu,

Paukš! *Izrunā ar lejupkrītošu glissando; beigās sasit plauktas, pietupstas.*

**Dūku, dūku, balodīti**

*Latviešu tautas dziesma*

*Pirmās divas rindas skandējot, saliek plaukstas kopā ar virspusēm un pa vienam saāķē roku pirkstus, sākot ar mazākajiem; tad rokas, - pirkstus neatlaižot - griež uz leju un izgriež pret sevi, īkškis paliek viducī - kā putniņš ligzdā (kustība kā skaitāmpantā “Jēcis – Pēcis iet uz skolu”).*

*Trešo rindu skandējot, atlaiž rokas un pa vienam savieno abu plaukstu pirkstus: sāk ar īkšķiem (zirņi), piesitot tos vienu pie otra runas ritmā uz katru zilbi, tad rādītājpirkstus (pupas), vidējos pirkstus un zeltnešus (kaņepītes).*

*Skandējot ceturto rindu - “iesarkani ābolīši” - ritmiski sasit abu roku stingru pirkstu galus.*

Dūku, dūku, balodīti,

Kas tavā guzniņā?

Zirņi, pupas, kaņepītes,

Iesarkani ābolīši.

**Putniņi**

*Latviešu tautas skaitāmpants*

Cī, cī, cī, cī, *ar abu roku pirkstiem atdarina, kā putni virina knābīšus*

Cī, cī, cī, cī,

Juku, juku, juku, juku, *runas ritmā* *griež vienu roku ap otru*

Juku, juku, juku, juku,

Putniņš ligzdiņā, *uz kreisās rokas plaukstas uzliek dūrē savilktu labo plaukstu,*

Putniņš ligzdiņā,  *ar īkšķi un rādītājpirkstu izveido putniņa knābīti.*

Juku, juku, juku, juku, *skandē augšupejošā intonācijā,*

Juku, juku, juku, juku,  *runas ritmā* *griež vienu roku ap otru*

Čirrr – *sasit plaukstas*

Putniņš mežā! *ātri kustinot plaukstas, paslēpj tās aiz muguras*

**Zirneklīša ģimene**

*B.Brice*

Zirneklīts ar ģimeni *runas ritmā, grozot plaukstas,*

 *savieno rādītājpirkstu ar otras rokas īkšķi*

Tīklu velk starp ķimenēm:

Tētis, mamma, bērniņi, *pa vienam paceļ īkšķi, rādītājpirkstus,*

 *tad visus pirkstus un ātri kustina*

Darbā tie nav lēnīgi!

Skat, jau tīklā šūpojas. *sakrusto abu roku pirkstus, izveidojot šūpulīti, viegli šūpo*

Saules staros sasildās. *šķērsām uzliek vienu plaukstu virs otras,*

 *izveidojot “saulīti”, kustina pirkstus*

**Zirneklītis**

*Latviešu tautas dziesma*

*Roku pirkstu sākuma pozīcija: savieno abu roku izplestu pirkstu galus. Skandējot tekstu, ritmiski pa vienam pēc kārtas atceļ un savieno pirkstus.*

Visas pļavas aiz upītes *pa vienam savieno abu roku pirkstus,*

 *atbilstoši skandētajām zilbēm*
Pilnas zīda pavedienu:
Zirneklītis sagšas auda *Runas ritmā, grozot plaukstas,*

 *savieno rādītājpirkstu ar otras rokas īkšķi.*
Mušiņām māsiņām.

**Kamenīte (fragm.)**

*L.Apšeniece*

*Dzejoli skandē, sagrupējoties divās grupās: zummēttāji un skandētāji. “Zummētāji” zummzina skolotāja izraudzītā ritmā un mainīgā balss augstumā; skandētāji ritmiski runā dzejoļa tekstu. Atkārtojot, mainās lomām.*

*Ja bērniem divbalsība labi izdodas, var mēģināt darboties trīs balsīs: skandētāji un divās grupās – zummētāji: vieni zummina lēni, zemās balsīs; otri – ātri, augstās balsīs.*

*Piemēram:*

*I I II II I*

*Zummm! Zummm! Zum, zum, zum, zum, zummm!*

Kamenīte, samtsvārcīte,

Melnās zamša kurpītēs;

Neļauj puķītes man plūkt,

Gribot medutiņu sūkt!

**Gliemeža lidojums** (fragm.)

*L.Apšeniece*

*Aprakstīto darbību, atbilstoši runas ritmam, veic skandēšanas laikā.*

Dip-dip-dapu! Dip-dip-dapu! *Runas ritmā dūrītes divreiz sit vienu pa otru;*

 *uz “dapu” 2x sasit plaukstas; atkārto darbību vēlreiz*

Soļo gliemezis pa lapu; *ar pirkstiem soļo par otras rokas delmu*

Pēkšņi vējš sāk nikni pūst, *paceļ rokas, šūpo virs galvas*

Lapa neiztur un lūst! *pie “lūst” noknikšķina skaļu knipi*

**Dundura kāzas (fragm.)**

L.Apšeniece

*Dzejoli apskaņo, izmantojot mutes skaņas vai/un dažādus skaņu rīkus: guiro (circeņi), spindzētājs (lapsenes), duduku (kamenes), kazū (sirseņi), tamburīnu (dunduri), ritma kociņi (prusaki), zvārgulīši vai mazie šķīvīši (vaboles).*

Circeņi dziedāja, *runas ritmā spēlē guiro*

Lapsenes dūca, *runas ritma ilgumā divas – trīs reizes velk “spindzētāju”*

Kamenes sanēja, *skandina duduku*

Sirseņi rūca, *spēlē kazū*

Dancoja dunduri, piecirta kāju, *runas ritmā pagrabina tamburīnu,*

 *tad – uz “piesita kāju” ritmiski piesitieni*

Prusaki grūstījās, *runas ritmā sit ritma kociņus*

Vaboles rājās. *skandina mazos škīvīšus vai trijstūri*

**Vabolīte**

**Nepieciešams:** roku lelle „mārīte”, mīkstā rotaļlieta „mārīte” vai sarkana berete ar melniem punktiņiem.

**Rotaļas norise:** dziedātāji izvietojas aplī, pietupstas, rokas izstieptas aiz muguras kā vaboles spārniņi. Apļa vidū viens no bērniem ar roku lelli (sākumā – skolotāja, vai muzikāli spēcīgākie bērni, maiņas kārtībā pēc tam arī citi). Visi kopā dzied četrrindes pirmās divas rindas pēc skolotāja sniegta melodiskā modeļa parauga (izmantojot m3 vai T3)

Vabolīte spārnus pleš,

Drīz to gaisā pacels vējš:

Žu-žu-žū, žu-žu-žū, U-ūūū! (2x)

Otrās divas rindas „žu-žu-žū..” dzied vidū esošais, brīvi veidojot savu melodisko versiju. „U-ūūū!”dzied kā *glissando* uz augšu vai leju. Atkārtojot šo melodiju nodzied visi kopā.

**Kurmītis**

*B.Brice*

***Rotaļas norises varianti:***

*I Rotaļas dalībnieki stāv aplī un, skandējot skaitāmpantu, viens otram padod nelielu priekšmetu vai mazu rotaļu kurmīti. Apļa vidū stāv viens bērns un vēro padošanas gaitu. Beigās, kad skaitāmpants izskanējis, cenšas uzminēt, pie kura no bērniem ir “kurmītis”.*

*II Rotaļas dalībnieki stāv aplī, ar muguru pret centru; acis aizvērtas. Apļa vidū noliek segu. Kamēr bērni skandē sakitrāmo pantu, skolotāja kādu no bērniem paslēpj zem segas apļa vidū. Bērniem jāatmin, kurš ir “kurmītis”. Atsākot rotaļu, bērni ik reizi samainās vietām.*

Kurmīt’s kažociņā melnā

Zemi rok ar platām delnām;

Viens, div’, trīs, uzmini,

Kur viņš slēpjas – pasaki!

**Zirdziņa apkalšana**

*Latviešu tautas skaitāmpants*

Kalu, kalu, kājiņas, *runas ritmā piesit vienu dūrīti pa otru*

Kalu, kalu kājiņas,

Te nagliņa, te nagliņa, *pa vienam paceļ četrus labās rokas pirkstus*

Te nagliņa, te nagliņa,

Te nagliņa, te nagliņa, *pa vienam paceļ četrus kreisās rokas pirkstus*

Te nagliņa, te nagliņa,

Te tas pakaviņš, *piesit pa labās kājas papēdi vai pa saliektas labās rokas elkoni*

Te tas pakaviņš. *piesit pa kreisās kājas papēdi vai pa saliektas kreisās rokas elkoni*

Klap, klap, klap, *runas ritmā sāniski sit vienu pie otras abu roku dūrītes*

Klap,klap, klap!

**Kā putni mācījušies dziedāt** *(latviešu tautas teiku apkopojums)*

Putniem sākumā nav bijis dziesmu. Tad tie devušies pie cilvēkiem mācīties dziedāt. Dažs laidies sētā pie saimniecēm, dažs tīrumā pie arājiem, kur nu kurais cerējis dzirdēt jaukāku dziesmu. Vārna laidusies uz kādām mājām. Līdzko ielaidusies sētā, dzird, ka saimniece bar bērnu, kas nolaizījis no maizes biezpienu, bet maizi neēd. Saimniece bārusies, teikdama:

— Kārs, kārs! Tu esi kārs! Ēd taču maizīti arī!

Vārna priecīgi steigusies projām, jo domājusi, ka nu mākot visskaistāko meldiņu. Ieraudzījusi ceļmalā nokaltušu bērzu, uzmetusies uz zara un sākusi dziedāt:

— Kārs, kārs, tu esi kārs!

Šo dziesmu vārna dzied vēl šodien.

Arī bezdelīga meklējusi dziesmu kādā sētā. Un gadījies tā, ka viņa ielaidusies izraudzītajās mājās tad, kad namamāte pašlaik aizgājusi pavadīt ciemiņus. Bērni palikuši mājās vieni. Nu tie uzdūruši uz iesma gaļu un cepuši krāsnī, ka tauki vien čurkstējuši ugunī. Kad māte pārnākusi, bezdelīga steigusies tai stāstīt par bērnu nedarbiem. Uzmetusies uz sētas mieta un saukusi:

«Kamēr māte viesus vada,

Tikmēr bērni gaļu cep.

Iztek tauki ugunī — Vidžu, vidžu, cirks!»

Māte nu bērnus sarājusi. Tas bezdelīgai bijis pa prātam, jo bērni iepriekšējā dienā draiskodamies nogāzuši viņas ligzdu. Kopš tā laika bezdelīga arvien stāsta mātēm par bērnu nedarbiem.

Dzeguze aizlaidusies pie arāja un teikusi, lai šis dziedot. Arājs bijis vecs un kurls un nav lāgā dzirdējis. Viņš vaicājis:

— Ko, ko tu sacīji?

Dzeguze atkārtojusi, ka vēloties, lai šis uzdziedot. Taču arājs tomēr nav sadzirdējis, pielicis roku pie auss un uzsaucis:

— Ko, ko tu teici? Saki skaidrāk!

Dzeguze sadusmojusies un laidusies projām, mēdīdama vecīti:

— Kū-kū! Kū-kū!

Tā viņa mēdās vēl šodien.

Cielaviņa aizlaidusies pie kāda cita arāja, kautri nometusies tam uz muguras un gaidījusi, kad šis sākšot dziedāt. Arājs bijis jauns puisis un, iedams aiz arkla, bieži dziedājis. Bet šodien arājam dziediens nenācis ne prātā. Puisis soļojis aiz arkla drūms un saīdzis, jo viņam bijis jāar ābolinājs, arkls nemitīgi jāvelk ārā no velēnas, lai notīrītu saknes, kas tam pielipušas. Cielaviņa klausījusies, klausījusies, bet nav dzirdējusi puisi dziedam. Vienīgi arkls dīvaini čirkstējis, kad arājs tam grūdis nost saknes. Cielaviņa laidusies projām un mēģinājusi puisi atdarināt. Gājusi gāzelēdamās kā arājs vagā un pa reizei iečirkstējusies kā arkls. Svētelis skatījies un smējies, uz vienas kājas stāvēdams. Cielaviņa noskaitusies un teikusi:

— Ko tu smejies? Tā ir mana dziesma!

Kopš tās reizes cielaviņa arvien tā staigā, gāzelēdamās no vienas kājas uz otru un reizi pa reizei iečirkstēdamās.

Lakstīgala aizlaidusies pie dziedātājas ganu meitas un palīdzējusi tai lopus ganīt, lūgdamās, lai tikai šī nu dziedot.

Ganu meitai tas labi paticis. Viņa dziedājusi visu cēlienu, un lakstīgala klausījusies. Tādēļ nav jābrīnās, ka lakstīgala prot tik jauki dziedāt. Vēlāk lakstīgala noklausījusies sievas sarunu ar vīru, kurš tirgū nopircis klibu zirgu. Saruna lakstīgalai tik ļoti iepatikusies, ka viņa arī to paņēmusi sev par dziesmu. Tā viņa dzied vēl šodien:

«Kur bij, kur bij?

Tirgū, tirgū.

Ko pirk', ko pirk'?

Zirgu, zirgu.

Cik nodev', cik nodev'?

Ort, ort, ort.

Kāds bij, kāds bij?

Klibs, klibs, klibs.»

Strazds laidies pie puišiem pieguļā. Bet puiši tikai svilpējuši. Ņēmuši un izsvilpējuši visas dziesmas pēc kārtas. Strazdam tas gluži labi paticis. Viņš sācis svilpēt līdzi. Svilpējis, svilpējis, kamēr iemācījies. Kopš tās reizes strazds visas dziesmas izsvilpē. Un ar puišiem ļoti sadraudzējies. Tie vēl tagad atceras seno draudzību un pavasaros uztaisa strazdiem mājīgus būrīšus.

Arī ķīvīte iemācījusies dziedāt. Bet kādreiz no Rīgas atlaidusies žagata un stāstījusi, ka strazda un lakstīgalas dziesmas visa Rīga slavējot.

Un manas dziesmas ne?

Tavas — ne. Tevi pat nepiemin.

Ķīvīte par to ļoti noskumusi un sacījusi:

— Ja manu vārdu neviens nepiemin, tad minēšu to pati un arvien saukšu: «Ķī-īvīt, ķī-īvīt.»

To viņa dara vēl šodien.

Balodis nolaidies kādā sētā, kur zemnieks patlaban taisījis ragavas. Tajā brīdī pagalmā ienācis arī kaimiņš aicināt [sābri](http://www.pasakas.net/vardnica/s/sabris/) kūmās. Kaimiņš padevis dievpalīgu un teicis:

Kūm, kūm, ko tu tur darini?

Vai tad tu pats nesaproti? — zemnieks atteicis.

Saprotu, saprotu! Kūmam ragavas taisi.

Balodis teikto pa ausu galam padzirdējis, steidzies projām un dziedājis vienā gabalā:

— Kūm, kūm, ko tu tur darini? — Protu, protu! — Kūm, kūm, ko tu tur darini? — Protu, protu!

Citreiz balodis piedējis pilnu ligzdu olu, bet irbei bijušas tikai divas vien. Tomēr viņa pierunājusi balodi — un viņi olas samainījuši. Vēlāk, redzēdams, ka irbe viņu piekrāpusi, balodis sācis vaimanāt:

«Sasodītā irbe! Viltniece lielā! Man bij trīs pūri olu piedēts, Irbei tikai divas vien!»

No tā laika balodim ligzdā tikai divas olas un vienmēr tāda dziesma.

**Vēl idejas pavasarīgām rotaļām varat smelties gan šajās grāmatās, gan citviet :**

* B.Brice”Skaņu spēles”- I
* I.Reiznieces “Rokasgrāmatā folkloras mācīšanā”
* M.Mellēnas, V.Muktupāvela, E.Spīča un I.Irbes “Gadskārtu grāmatā”